2. ปัจจัยความเสี่ยง

บริษัทรายงานปัจจัยความเสี่ยงต่างๆ ที่อาจส่งผลกระทบต่อการดําเนินงานของบริษัท ทั้งนี้ความเสี่ยง
และความไม่แน่นอนอื่นที่บริษัทมิได้กล่าวถึง จัดเป็นความเสี่ยงที่ไม่มีนัยสำคัญ
หรือเป็นความเสี่ยงที่บริษัทไม่อาจคาดหมายได้

1. ความเสี่ยงจากการพึ่งพิงบุคลากร

เนื่องจากธุรกิจหลักของบริษัทเป็นธุรกิจที่เกี่ยวข้องกับการพัฒนา และการจัดทำเนื้อหา ข่าวสาร
ข้อมูลด้านธุรกิจ การตลาด และไอซีที (ICT) เพื่อเผยแพร่ในสื่อต่าง ๆ ของบริษัท รวมถึง
งานแสดงสินค้า ซึ่งต้องพึ่งพาบุคลากรที่มีความรู้ความสามารถทางด้านต่าง ๆ ที่เกี่ยวข้อง
อีกทั้งมีความเข้าใจเรื่องเทคโนโลยี ภาวะ และแนวโน้มทางธุรกิจ การตลาด และไอซีที
เป็นอย่างดี เพื่อจัดทำเนื้อหาให้มีความน่าสนใจ
บุคลากรเหล่านี้ถือเป็นทรัพยากรที่สำคัญต่อการดำเนินธุรกิจของบริษัท การสูญเสียบุคลากร
อาจส่งผลกระทบต่อการดำเนินธุรกิจของบริษัท

อย่างไรก็ตาม บริษัทมีมาตรการในการลดความเสี่ยงจากการสูญเสียบุคลากรดังกล่าว
โดยบริษัทได้ให้ความสำคัญกับการพัฒนา และส่งเสริมให้พนักงานมีส่วนร่วมในการดำเนินงาน
และเติบโตไปพร้อมๆ กับความสำเร็จของบริษัท
เพื่อจูงใจให้บุคลากรของบริษัททำงานกับบริษัทอย่างต่อเนื่อง
อีกทั้งบริษัทได้มีการจัดสรรใบสำคัญแสดงสิทธิซื้อหุ้นสามัญเพิ่มทุนของบริษัท (ESOP)
ให้กับพนักงานของบริษัท เพื่อเป็นแรงจูงใจให้พนักงานทำงานอยู่กับบริษัทในระยะยาว นอกจากนี้
บริษัทยังมีนโยบายส่งเสริมการทำงานเป็นทีม และมีระบบการทำงานที่ดี
เพื่อให้การดำเนินงานโดยรวมของบริษัท ไม่ยึดติดกับบุคคลใดโดยเฉพาะ
ซึ่งจะช่วยลดความเสี่ยงในข้อนี้ไปได้

2. ความเสี่ยงจากการแข่งขันและจำนวนคู่แข่งที่เพิ่มขึ้น

ธุรกิจสื่อประเภทนิตยสารถือว่ามีการแข่งขันสูง ในระยะ 2-3 ปีนี้ มีหัวหนังสือใหม่เพิ่มขึ้นจำนวนมาก
แต่ในขณะเดียวกัน หัวหนังสือเดิมก็ทยอยปิดตัวลงไปตามสภาวะการแข่งขัน ปัจจุบันมีนิตยสารไอทีกว่า
10 หัวนิตยสาร ทั้งนิตยสารที่ซื้อลิขสิทธิ์จากต่างประเทศ และนิตยสารที่ผลิตเองในประเทศ
จากการที่บริษัทอยู่ในธุรกิจสื่อมากกว่า 20 ปี ทำให้มีความเข้าใจภาวะ และแนวโน้มตลาดนิตยสาร
สามารถคัดเลือกเนื้อหาที่อยู่ในความสนใจได้ทันต่อเหตุการณ์ นอกจากนี้
บริษัทยังมีการพัฒนานิตยสารในเครืออย่างต่อเนื่อง ทั้งในด้านเนื้อหา และรูปแบบ เช่น
การพัฒนาจัดทำดิจิตอลแมกกาซีน เพื่อรองรับพฤติกรรมผู้บริโภคที่เปลี่ยนแปลงไปในโลกสังคมออนไลน์

สำหรับ ธุรกิจการจัดงานแสดงสินค้า บริษัทนับว่าเป็นผู้นำในด้านการจัดงานแสดงสินค้าไอที
แต่ในระยะ 2-3 ปีที่ผ่านมา มีบริษัทค้าปลีก ค้าอุปกรณ์อิเลกทรอนิกส์ และสินค้าไอทีหลายแห่ง
ได้เริ่มมีการจัดงานแสดงสินค้าไอที และอุปกรณ์อิเลกทรอนิกส์
ซึ่งถือเป็นการแข่งขันทางอ้อมกับงานที่บริษัทจัด อย่างไรก็ตาม ด้วยประสบการณ์ ความเชี่ยวชาญ
และความคิดสร้างสรรค์ในการจัดงาน ตลอดจนการตลาด และการประชาสัมพันธ์
ทำให้งานแสดงสินค้าไอทีของบริษัทยังคงสามารถรักษาความนิยมทั้งจากผู้เข้าชมงาน
และผู้เข้าร่วมจำหน่ายสินค้าในงานได้เป็นอย่างดี ประสบการณ์
และความชำนาญที่สั่งสมมายังช่วยให้บริษัทสามารถขยายธุรกิจ เข้าสู่การจัดงานแสดงสินค้า
งานนิทรรศการ และงานอีเวนต์ด้านอื่นๆ นอกจากงานไอทีอีกด้วย

สำหรับธุรกิจสื่อดิจิตอล โดยเฉพาะสื่อออนไลน์มีการเปิดเว็บไซต์เป็นจำนวนมาก
เนื่องจากทำได้ไม่ยากนัก อย่างไรก็ตาม สำหรับเว็บไซต์ที่นำเสนอข้อมูลข่าวสารด้านธุรกิจ
และไอทียังคงมีจำนวนจำกัด
เนื่องจากผู้ประกอบการจำเป็นจะต้องมีความพร้อมในการสร้างฐานข้อมูล การให้ข่าวสารที่รวดเร็ว
มีเนื้อหาที่น่าติดตาม และสามารถนำไปใช้ประโยชน์ได้จริง เนื่องจากบริษัทมีการผลิตเนื้อหา
และสื่อด้านธุรกิจ และไอทีอยู่แล้ว จึงมีความพร้อมในด้านเนื้อหา และความน่าเชื่อถือ
โดยบริษัทสามารถนำเนื้อหาและฐานข้อมูลที่มีมาพัฒนาต่อยอด เป็นผลิตภัณฑ์ และบริการผ่านสื่อดิจิตอล
ถึงแม้รายได้จากธุรกิจสื่อดิจิตอลในปัจจุบัน ยังมีสัดส่วนไม่มากนัก
แต่มีแนวโน้มการเติบโตสูงตามพฤติกรรมผู้บริโภคที่เปลี่ยนแปลงตามความก้าวหน้าของเทคโนโลยี

3. ความเสี่ยงจากการปรับเพิ่มขึ้นของราคากระดาษและการขาดแคลนกระดาษ

กระดาษเป็นวัตถุดิบที่สำคัญในการผลิตนิตยสาร และหนังสือ
ถึงแม้บริษัทจะไม่มีโรงพิมพ์เป็นของตนเอง
แต่บริษัทเป็นผู้สั่งซื้อและจัดหากระดาษที่ใช้ในการจัดพิมพ์นิตยสาร และหนังสือให้แก่โรงพิมพ์
เนื่องจากกระดาษจัดเป็นสินค้า Commodity ที่มีการเปลี่ยนแปลงราคาตามความต้องการของตลาด
และตามปริมาณการผลิตของผู้ผลิตอยู่ตลอดเวลา ดังนั้น
จึงมีความเสี่ยงจากความผันผวนของราคากระดาษ ซึ่งอาจส่งผลกระทบต่อต้นทุนการผลิตของบริษัท
ในขณะที่นิตยสารที่บริษัทผลิตไม่สามารถปรับราคาขึ้นลงตามราคากระดาษได้

ในการผลิตสื่อสิ่งพิมพ์ต่างๆ โดยทั่วไป บริษัทจะสามารถประมาณการจำนวนพิมพ์
ทำให้สามารถคำนวณปริมาณกระดาษที่ใช้ได้ล่วงหน้า จึงใช้วิธีการสั่งจองกระดาษกับผู้ผลิตกระดาษ
และ/ หรือ ตัวแทนจำหน่ายล่วงหน้าประมาณ 3-6 เดือน วิธีดังกล่าว
ทำให้บริษัทสามารถหากระดาษได้ตามปริมาณที่ต้องการ ในราคาที่เหมาะสม
และช่วยลดความเสี่ยงจากการขาดแคลนกระดาษ นอกจากนี้ การปรับกลยุทธ์มาพัฒนา
และผลิตสื่อดิจิตอล ทำให้บริษัทมีแนวโน้มลดความต้องการใช้กระดาษลง

4. ความเสี่ยงจากภาวะเศรษฐกิจที่ไม่แน่นอน

ภาวะเศรษฐกิจที่มีความไม่แน่นอน มักทำให้องค์กรระมัดระวังด้านการใช้จ่าย
ส่งให้กระทบต่อการเติบโตของอุตสาหกรรมโฆษณาค่อนข้างมาก
เนื่องจากผู้ประกอบการส่วนใหญ่จะพิจารณาปรับลดค่าใช้จ่ายด้านการโฆษณาลง
การใช้จ่ายโฆษณาในปี 2554 มีมูลค่า 104,640 ล้านบาท เพิ่มขึ้นจากปี 2553 เพียง 3.59%
(ที่มา: บริษัท นีลเส็น ประเทศไทย จำกัด) ทั้งๆ ที่มีการคาดการณ์ว่า
มูลค่าโฆษณาจะมีการขยายตัวในระดับ 2 หลัก ทั้งนี้ สื่อโทรทัศน์ที่มีมูลค่าการโฆษณาในปี 2554 ถึง
62,238 ล้านบาท คิดเป็น 59.48% ของสื่อโฆษณาทั้งหมด
ในขณะที่อัตราการขยายตัวของสื่อนิตยสารมีเพียง 0.25% และสื่ออินเทอร์เน็ตมีอัตราการขยายตัว
62% แต่คิดเป็นเพียง 0.45% ของมูลค่าโฆษณาทั้งหมด

นอกจากการพัฒนาสื่อ และเนื้อหาให้ทันต่อการรับรู้ข้อมูล ข่าวสารของผู้บริโภค
บริษัทได้มีการปรับกลยุทธ์จากการขายหน้าโฆษณา มาเป็นการให้คำปรึกษาทางการตลาดแก่ลูกค้า
เพื่อช่วยลูกค้าบริหารงบประมาณการใช้สื่อต่าง ๆ ทั้งสื่อสิ่งพิมพ์ งานแสดงสินค้า สื่อดิจิตอล
และสื่อวิทยุโทรทัศน์ ที่บริษัทเพิ่งเข้าร่วมลงทุน ให้มีประสิทธิภาพ
เป็นการใช้ความเชี่ยวชาญของบริษัทมาให้บริการที่มีมูลค่าเพิ่มแก่ลูกค้า

5.  ความเสี่ยงเรื่องสถานที่จัดงานแสดงสินค้า

สถานที่จัดงานที่เหมาะสม ถือเป็นกลยุทธ์สำคัญในการช่วยให้งานแสดงสินค้าประสบความสำเร็จ
โดยงานแสดงสินค้าส่วนใหญ่ของบริษัทที่จัดขึ้นในเขตกรุงเทพมหานคร
จะจัดที่ศูนย์การประชุมแห่งชาติสิริกิติ์ เนื่องจากเป็นทำเลที่เหมาะสม ตั้งอยู่ใจกลางเมือง
เดินทางสะดวกด้วยรถไฟฟ้าใต้ดิน (MRT) พื้นที่ในการจัดงานกว้างขวาง
โดยบริษัทจะทำการตกลงกับศูนย์การประชุมแห่งชาติสิริกิติ์ สำหรับแผนการจัดงานทั้งปี
แต่สัญญาเช่าจะเป็นสัญญาแต่ละครั้งของงานที่จัด ดังนั้น จึงอาจมีความเสี่ยง
หากเกิดเหตุการณ์ที่ทำให้บริษัทไม่สามารถเช่าพื้นที่ที่ศูนย์การประชุมฯ

จากการที่บริษัทได้จัดงานที่ศูนย์การประชุมแห่งชาติสิริกิติ์ มาตั้งแต่ปี 2544 มีการร่วมงานกันมาด้วยดี
บริษัทจึงมั่นใจว่า บริษัทจะสามารถเช่าพื้นที่กับศูนย์การประชุมฯ ในการจัดงานแสดงสินค้าได้ต่อไป
อย่างไรก็ตาม หากบริษัทมีความจำเป็นที่จะต้องย้ายไปจัดงานแสดงสินค้าที่อื่น
บริษัทจะยังคงพิจารณาสถานที่ที่เหมาะสมเป็นปัจจัยสำคัญ โดยเฉพาะอย่างยิ่ง ปัจจุบัน
มีศูนย์จัดแสดงสินค้าเกิดขึ้นหลายแห่ง ทั้งในเขตกรุงเทพฯ และปริมณฑล ที่มีพื้นที่กว้างขวาง 
สามารถเดินทางได้โดยสะดวก และจากการที่งานแสดงสินค้าของบริษัทเป็นที่รู้จัก
และได้รับการยอมรับอย่างกว้างขวาง ประกอบกับความสัมพันธ์ที่ดีกับผู้ผลิต
และผู้จำหน่ายสินค้าที่เช่าบูธ บริษัทจึงเชื่อมั่นว่า
งานแสดงสินค้าของบริษัทจะยังคงได้รับการตอบรับเป็นอย่างดี

6. ความเสี่ยงจากการถูกฟ้องร้อง

เนื่องจากบริษัทประกอบธุรกิจด้านสื่อต่างๆ ไม่ว่าจะเป็นสื่อสิ่งพิมพ์ สื่อดิจิตอล
โดยเนื้อหาที่ใช้ในการตีพิมพ์ในสื่อจะได้จากทั้งหนังสือ บทความที่เขียนโดยกองบรรณาธิการของบริษัท
และนักเขียนอิสระ รวมทั้งการแปลจากบทความต่างประเทศ
ส่งผลทำให้อาจมีความเสี่ยงจากการถูกฟ้องร้อง ทั้งในเรื่องการละเมิดลิขสิทธิ์
หรือบทวิเคราะห์ที่ส่งผลกระทบต่อบุคคลอื่น

บริษัทได้มีการจัดทำข้อบังคับว่าด้วยจริยธรรมแห่งวิชาชีพหนังสือพิมพ์
เพื่อเป็นกรอบให้พนักงานยึดถือปฏิบัติ และมีการจัดฝึกอบรม
โดยเชิญวิทยากรที่มีความเชี่ยวชาญมาให้ความรู้แก่กองบรรณาธิการ เพื่อทราบปัจจัยความเสี่ยง
รวมทั้งกรณีที่อาจจะเกิดการละเมิดลิขสิทธิ์ได้ เพื่อเป็นการป้องกันการละเมิดลิขสิทธิ์ได้ระดับหนึ่ง
สำหรับนักเขียนอิสระ บริษัทมีการระบุในสัญญาที่นักเขียนอิสระจะต้องยืนยันว่า
ผลงานของตนมิได้ละเมิดลิขสิทธิ์ผู้หนึ่งผู้ใด และหากมีปัญหาการละเมิดลิขสิทธิ์เกิดขึ้น
ผู้เขียนจะเป็นผู้รับผิดชอบค่าเสียหายเอง อย่างไรก็ตาม ที่ผ่านมา ปัญหาเหล่านี้เกิดขึ้นค่อนข้างน้อย
ในขณะเดียวกัน บริษัทมีการซื้อประกันภัยทางวิชาชีพ เพื่อลดผลกระทบหากโดนฟ้องร้อง

7. ความเสี่ยงจากการเปลี่ยนแปลงเทคโนโลยี

เทคโนโลยีด้านคอมพิวเตอร์มีการเปลี่ยนแปลงอย่างรวดเร็ว ปัจจุบัน สื่อดิจิตอล
โดยเฉพาะสื่ออินเทอร์เน็ต ถือเป็นช่องทางใหม่ในการนำเสนอเนื้อหา ข้อมูล และข่าวสารต่างๆ
ที่รวดเร็ว ครอบคลุม และมีค่าใช้จ่ายค่อนข้างต่ำ
ส่งผลทำให้การใช้อินเทอร์เน็ตได้กลายเป็นส่วนหนึ่งของชีวิตประจำวัน
และมีอัตราการใช้งานที่เพิ่มขึ้นอย่างต่อเนื่อง การเปลี่ยนแปลงดังกล่าว
อาจส่งผลกระทบต่อการดำเนินการของธุรกิจสื่อสิ่งพิมพ์ของบริษัท

บริษัทคำนึงถึงความเสี่ยงในเรื่องดังกล่าว จึงได้เตรียมความพร้อม โดยนำเนื้อหาจากสื่อสิ่งพิมพ์ต่าง
ๆ ไปต่อยอดธุรกิจบนสื่ออินเทอร์เน็ต ตั้งแต่ปี 2541 และมีการพัฒนามาอย่างต่อเนื่อง
เพื่อที่จะเป็นผู้ผลิตสื่อที่สามารถเข้าถึงกลุ่มลูกค้าเป้าหมายได้อย่างมีประสิทธิภาพ และครบวงจร

8. ความเสี่ยงจากการที่บริษัท มีผู้ถือหุ้นรายใหญ่ถือหุ้นในบริษัท อย่างมีนัยสำคัญ

ทะเบียนรายชื่อผู้ถือหุ้นของบริษัท ณ วันที่ 30 ธันวาคม 2554
ปรากฎรายชื่อผู้ถือหุ้นรายใหญ่ของบริษัทประกอบด้วย นายมินทร์ อิงค์ธเนศ ถือหุ้นในสัดส่วนร้อยละ
45.02 ซึ่งจะทำให้ผู้ถือหุ้นรายใหญ่ดังกล่าว สามารถควบคุมมติที่ประชุมผู้ถือหุ้นได้
ในเรื่องที่กฎหมายกำหนด หรือข้อบังคับของบริษัท กำหนดให้ต้องได้รับคะแนนเสียงไม่น้อยกว่า 3 ใน
4 ของจำนวนเสียงของผู้ถือหุ้นที่มาประชุม และมีสิทธิออกเสียง
เนื่องจากผู้ถือหุ้นรายใหญ่สามารถใช้เสียงซึ่งเกินกว่าร้อยละ 25
สำหรับการใช้สิทธิในการคัดค้านในมติต่างๆ ได้
ส่งผลให้ผู้ถือหุ้นรายอื่นไม่อาจถ่วงดุลการออกเสียงของผู้ถือหุ้นรายใหญ่ได้

นอกจากนี้ บริษัท แอพซีลอน เวนเจอร์ส พีทีอี แอลทีดี ถือหุ้นในบริษัท ร้อยละ 20.42
(รายละเอียด หน้า36) ทั้งนี้ หากผู้ถือหุ้นรายใหญ่สองรายซึ่งไม่เป็นบุคคลที่เกี่ยวข้องกันตามมาตรา
258 แห่งพระราชบัญญัติหลักทรัพย์ และตลาดหลักทรัพย์ มีการออกเสียงไปในทิศทางเดียวกัน
จะมีสิทธิออกเสียงรวมกันในสัดส่วนร้อยละ 65.44
ซึ่งจะทำให้ผู้ถือหุ้นกลุ่มดังกล่าวมีอำนาจในการควบคุมบริษัท
และมีอิทธิพลต่อการตัดสินใจของบริษัทได้เกือบทุกเรื่อง ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายกำหนดหรือข้อบังคับของบริษัท กำหนดให้ต้องได้รับคะแนนเสียงไม่น้อยกว่า 3
ใน 4 ของที่ประชุมผู้ถือหุ้น ดังนั้น ผู้ถือหุ้นรายอื่นของบริษัทจึงมีความเสี่ยง
จากการไม่สามารถรวบรวมคะแนนเสียงเพื่อตรวจสอบและถ่วงดุล
เรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา อย่างไรก็ตาม
บริษัทได้มีการแต่งตั้งกรรมการอิสระเข้ามาทำหน้าที่คณะกรรมการตรวจสอบ เพื่อตรวจสอบ พิจารณา
และกลั่นกรองมิให้เกิดรายการที่อาจก่อให้เกิดความขัดแย้งทางผลประโยชน์
และเพื่อให้เกิดความโปร่งใสในการดำเนินงานของบริษัท

9. ความเสี่ยงจากภัยพิบัติทางธรรมชาติ

เหตุอุทกภัยที่เกิดขึ้นในปีที่ผ่านมา ได้สร้างความเสียหายแก่ชีวิต ทรัพย์สิน และเศรษฐกิจ
อย่างกว้างขวาง ซึ่งบริษัทก็ได้รับผลกระทบทั้งทางตรง และทางอ้อม ผลกระทบทางตรง ได้แก่
การปฏิบัติงานที่ต้องหยุดชะงัก เนื่องจากต้องเตรียมความพร้อมรับกับเหตุการณ์ฉุกเฉินที่อาจเกิดขึ้น
รวมถึงผลกระทบต่อพนักงานที่ไม่สามารถมาปฏิบัติหน้าที่ได้ และผลกระทบทางอ้อม คือ
ผลกระทบต่ออุตสาหกรรมโฆษณาในไตรมาส 4 ที่ลดลงมากจากวิกฤติอุทกภัย โดยงบโฆษณาเดือน
ตุลาคม 2554 ลดลง 5.06%, พฤศจิกายน ลดลง 25.79% และ ธันวาคม ลดลง 14.83% รวมถึง
การงดจัดงานแสดงสินค้าไอที
เนื่องการผู้ประกอบการไอทีส่วนใหญ่ได้รับผลกระทบจากการขาดแคลนสินค้าเพื่อจำหน่าย
จากสาเหตุที่โรงงานผลิตชิ้นส่วนจำนวนมากประสบปัญหาน้ำท่วมสูง

อย่างไรก็ดี ภัยพิบัติทางธรรมชาติ เป็นสิ่งที่ไม่มีใครสามารถกำหนดหรือหลีกเลี่ยงได้
แต่อาจสามารถหาวิธีลดความรุนแรง บรรเทาผลกระทบ และความสูญเสียที่จะเกิดได้
โดยบริษัทได้จัดทำแผนฉุกเฉินทั้งในระยะสั้น และระยะยาว
โดยแผนระยะสั้นคือการจัดหาสถานที่ปฏิบัติงานสำรองในกรณีไม่สามารถเข้ามาปฏิบัติงานที่บริษัทได้
ส่วนแผนระยะยาวนั้น บริษัทได้ลงทุนในระบบไอทีสำหรับการสำรองข้อมูลของบริษัท
ในกรณีที่ไม่สามารถปฏิบัติงาน ณ ที่ทำการของบริษัท จะสามารถย้ายการทำงานไปยังสถานที่อื่น
และปฏิบัติงานต่อเนื่องได้ทันที